पर जेकर इसी गै इक शीशा बनाइयै एह्‌दे अंदर झांकने दा जतन करचै तां से’ई होग जे एह् निक्का ने’आ ते सिद्दा-सादा शब्द, इकदम फेनियें-साईं अपने अंदर अनेक गुंजल ते पेच-मरोड़ गै नेईं रख़दा पूरी मानव जाती ते समें दे दरशन कराने दी सरमत्थ बी ऐ एह्‌दे च। ते जि’यां-जि’यां कोई एह्‌दे पिच्छें टुरने दा जतन करग, एह्‌दे च खट्‌टे-लपेटे गुंजल ओह्‌दे सामनै इंयां गै खु’ल्लन लगी पौंङन जियां दुद्धै च पाने परैन्त फेनी। मतलब गुं’जल इकदम मलाई-जन नरम जरूर होई जाङन, पर उन्दी सत्ता तकरीबन बनी दी गै रौह्‌ग। आक्खने दा मतलब ऐ जे इस शब्दै गी हत्थ पांदे गै असें गी एह्‌दे अनेक रूपों दे दरशन होने शुरू होई जाङन, जि’यां-नज़री पनछान, सरसरी पनछान, मतलबी जां कारोबारी पनछान, यक्ती पनछान, इक तरफा पनछान ते जिगरी पनछान बगैरा, बगैरा...। इनें सारें रूपें दी परख-पड़तालै च जकीनन माह्‌नू गी अपने-आपै दे, अपने समाजै दे ते समें दे परतक्ख दरशन होने शुरू होई जाङन